*Hakusana "Huora" ohjaa tänne. Huora on myös suomalainen punk-yhtye.*
Prostituoitu keskustelee mahdollisen asiakkaan kanssa.
**Prostituutio**, joskus **seksin myynti** tai **seksityö**, on ansiotyötä harrastamalla seksiä sitä ostavan asiakkaan kanssa. Seksin myyjää kutsutaan prostituoiduksi tai seksityöntekijäksi.

Prostituutio on laitonta useimmissa maailman maissa. Monissa maissa se on rajoitettu punaisten lyhtyjen alueelle ja toimintaa on rajoitettu kieltämällä bordellit, ehdottaminen ja mainostaminen. Seksin myynti on monissa tapauksissa harmaata taloutta eli siitä jäävät maksamatta verot.

Kehitysmaissa köyhyys ajaa harjoittamaan prostituutiota. Lisäksi prostituution harjoittamiseen liittyy halua kohota yhteiskunnassa. Kadulla työskentelevät prostituoidut ovat usein etnisiin vähemmistöihin kuuluvia, köyhiä ja heiltä puuttuvat koulutus ja markkinoimiskelpoiset taidot.

Yleisyys
--------

15 prosenttia yhdysvaltalaisista miehistä on ainakin kerran elämässään maksanut seksistä (TNS-kysely vuonna 2004). Australiassa 2000-luvulla tehdyn kyselyn mukaan 15,6 prosenttia 16–59-vuotiaista miehistä on maksanut seksistä; 1,9 prosenttia oli maksanut seksistä tuoreimman vuoden aikana.

Useiden tutkimusten mukaan prostituutio on vähentynyt seksuaalisesti vapaamielisimmissä maissa, todennäköisesti ei-kaupallisen seksin harrastamisen muututtua helpommaksi.

Laillisuus
----------

Suurimmassa osassa maailman maista joko seksin myynti tai seksin ostaminen on kielletty erikseen lailla. Useimmissa länsimaissa*selvennä* järjestäytymätön seksikauppa on laillista. Paritus eli toisten prostituutiolla ansaitseminen on joiltain osin laitonta useimmissa maailman valtioissa mutta bordellit ovat laillisia muun muassa Saksassa, Alankomaissa, Kreikassa, osassa Espanjaa, Australiassa ja Uudessa-Seelannissa.

Seksin myynnin ja ostamisen lainsäädännöllinen asema maailmassa.  Laillista ja lakisääteistä
  Myynti laillista, paritus laitonta.
  Myynti ja ostaminen kielletty.
  Myynti laillista, ostaminen laitonta.
  Myynti ja ostaminen dekriminalisoitu.
  Laki vaihtelee alueittain.
### Eurooppa

Seksin myynnin ja ostamisen lainsäädännöllinen asema Euroopassa.
  Seksin myynti laillista ja säänneltyä, bordellinpito laillista ja säänneltyä
  Seksin myynti laillista ja säänneltyä, bordellinpito laitonta
  Seksin myynti laillista mutta sääntelemätöntä, bordellinpito laitonta
  Seksin ostaminen laitonta: asiakkaita rankaistaan, myyjiä ei
  Seksin myynti laitonta: myyjiä rankaistaan
Paritus on kiellettyä kaikissa Euroopan maissa.

Seksin ostaminen on rangaistavaa muutamassa valtiossa: Ruotsi kielsi seksin ostamisen vuonna 1999, Norja ja Islanti vuonna 2009 ja Ranska vuonna 2016.

Yhdistynyt kuningaskunta kielsi seksin ostamisen parittajan avulla työskentelevältä myyjältä tai ihmiskaupan kohteena olevalta vuonna 2008.

#### Suomi

*Pääartikkeli: Prostituutio Suomessa*
Suomessa seksin myyminen on sallittua, mutta paritus ja seksin osto paritettavilta henkilöiltä tai ihmiskaupan uhreilta on vuodesta 2015 ollut kiellettyä. Myös seksin myynnin julkinen mainonta on Suomessa kiellettyä.

### Kanada

Tuomari Susan Himel kumosi Kanadan bordellit ja parittajat kieltävän lain vuonna 2010. Himelin mukaan lait rikkovat perustuslain takaamaa "oikeutta elämään, vapauteen ja turvallisuuteen". Haasteen olivat tehneet prostituoidut, joista yksi kertoi, miten kieltolain vuoksi hän on joutunut työskentelemään kadulla ja siksi hänet on hakattu ja raiskattu. Seksityöläisiä on jopa murhattu. Vuonna 2012 Ontarion vetoomustuomioistuin vahvisti Himelin päätöksen.

### Rangaistavuuden vaikutukset

Norjassa prostituutio lisääntyi ostokiellon (2009) jälkeen. Ruotsinkin ostokiellosta on huonoja kokemuksia. Ihmisoikeusjärjestö Amnesty International julkaisi vuonna 2016 tutkimuksen, jonka mukaan ostokiellon toimeenpano ja valvonta aiheuttavat Norjassa jatkuvia ihmisoikeusloukkauksia: ostokielto esimerkiksi altistaa prostituoidut väkivallalle, häädöille ja uhkaa heidän oikeuttaan terveydenhuoltoon ja lain suojaan. Järjestö asettui kannattamaan ostokiellon sijaan rangaistavuudesta luopumista eli kaiken aikuisten välisen suostumuksellisen seksikaupan rikosoikeudellisen säätelyn poistamista.

### Mielipiteitä laittomuudesta

Soi Cowboy, seksinmyyntialue Bangkokissa.
Tutkija Anna Kontulan mukaan osuuskuntamuotoisten bordellien salliminen parantaisi prostituoitujen työturvallisuutta, kun taas seksinostokielto saattaisi heikentää prostituoitujen itsemääräämisoikeutta ja lisätä paritusrikollisuutta, mihin Ruotsinkin kokemukset viittaavat.

Prostituoituja auttavan Pro-tukipisteen mukaan ostokielto voisi siirtää toiminnon pimentoon, jolloin etenkin parittajien armoilla olevat prostituoidut kärsisivät. Yleisestikin Pohjoismaisten järjestöjen mukaan seksinostokielto vahingoittaisi erityisesti heikoimmassa asemassa olevia prostituoituja.

Kansainvälistä seksikauppaa tutkinut sukupuolentutkimuksen professori Marjut Jyrkinen kieltäisi seksin myymisen kokonaan, koska sen pitäminen rikoksena osoittaisi, että toiminta ei ole yhteiskunnallisesti hyväksyttävää. Hän katsoo myös, että kriminalisointi itsessään ole riittävä syy prostituutioon liittyvien ihmisoikeusloukkauksien kitkemiseksi. Seksityöstä väitöskirjaa valmistelevan tutkija Niina Vuolajärven mukaan moni muu asia vaikuttaa kriminalisointia enemmän prostituution yleisyyteen ja ilmenemismuotoihin. Hänen mukaansa prostituoitujen aseman parantaminen edellyttäisi muutoksia maahanmuuttopolitiikkaan, työlainsäädäntöön ja sosiaalipolitiikkaan eli rakenteisiin, jotka asettavat ihmiset eriarvoisiin lokeroihin.

### Rangaistavuus ja aids

YK:n pääsihteeri Ban Ki-Moonin mukaan lait, jotka rankaisevat homoseksuaalisuudesta, prostituutiosta ja ruiskuhuumeiden käytöstä, ovat keskeinen este sille, että AIDS:n vastainen työ saavuttaisi tärkeimmät kohderyhmänsä. AIDS-komission jäsen, entinen korkeimman oikeuden tuomari Michael Kirby sekä tutkija Michael Wong kirjoittavat, että Australia on hyvä esimerkki sallivampien lakien hyödyistä.

Vuonna 2012 YK:n Aids-komissio vaati prostituution laillistamista kaikkialla muiden ammattien tavoin. Bordellit ja paritus tulisi sallia. Komission mukaan prostituution vastaiset lait estävät AIDSin-vastaista taistelua. YK:n silloinen pääsihteeri Ban Ki-Moon ja YK:n kehitysohjelma tukivat raporttia.

Ihmiskauppa ja seksityö
-----------------------

Antropologi Laura Agustínin mukaan thaimaalaisten prostituoitujen mielestä ihmiskaupan vastaiset toimet ovat heidän suuri ongelmansa. Hänen mukaansa ihmiskaupan vastustamisen nimissä "autetaan" ihmisiä, jotka eivät sitä haluaisi tai jotka jopa kokevat "auttamisen" tuhoavan heidän elämänsä.

Eläimillä
---------

Prostituution kaltaista käyttäytymistä on havaittu myös joillakin eläinlajeilla, kuten simpansseilla ja jääpingviineillä.

Tunnettuja prostituoituja
-------------------------

* Aspasia, kreikkalainen prostituoitu, puhuja ja kirjailija (n. 470–410 eaa.)
* Virginie Despentes, ranskalainen kirjailija, kääntäjä ja ohjaaja (s. 1969)
* Tiia Forsström, suomalainen seksuaaliaktivisti (s. 1974).
* Mary Jane Kelly, Viiltäjä-Jackin murhaama brittiläinen prostituoitu (1863–1888)
* Mata Hari, hollantilainen vakooja ja tanssija (1876–1917)
* Madame de Pompadour, ranskalainen taiteentukija ja hovin jäsen (1721–1764)
* Valerie Solanas, yhdysvaltalainen kerjäläinen, kirjailija ja naisten ihmisoikeuksien puolustaja (1936–1988)
* Elizabeth Stride, Viiltäjä-Jackin murhaama brittiläinen prostituoitu (1843–1888)
* Aileen Wuornos, henkirikoksia tehnyt yhdysvaltalainen (1956–2002)

Katso myös
----------

* Prostituutio antiikin Kreikassa
* Seksiturismi

Lähteet
-------

1. ↑  *prostituutio.* *Kielitoimiston sanakirja*. Helsinki: Kotimaisten kielten keskus, 2022.
2. ↑  Seksityöntekijöiden oikeuksien julkilausumasta 10 vuotta *pro-tukipiste.fi*. Viitattu 1.10.2016.
3. ↑
4. ↑
5. ↑
6. ↑
7. ↑  Langer, Gary – Arnedt, Cheryl – Sussman, Dalia. "Primetime Live Poll: American Sex Survey", ABC News, 2004-10-21. Luettu 2007-03-28.
8. ↑   "Sex in Australia: Experiences of commercial sex in a representative sample of adults"  (2003). *Australian and New Zealand Journal of Public Health* **27**. doi:10.1111/j.1467-842X.2003.tb00807.x.
9. ↑  A Theory of Prostitution. Viitattu 26.4.2007.
10. ↑  A summary of the prostitution regulations in the EU member states (PDF) Euroopan parlamentti. Viitattu 2.4.2008. (englanniksi)
11. 1 2  Ranska hyväksyi seksin ostamisen kieltävän lain *Yle Uutiset*.  7.4.2016. Yleisradio Oy. Viitattu 23.8.2017.
12. ↑
13. ↑  Miettinen, Anssi: Norja kieltää seksin oston.  *Helsingin Sanomat*, 22.11.2008, s. B1.
14. ↑  Fréttir / A new law makes purchase of sex illegal in Iceland 21.4.2009 Jafnréttisstofa  
Iceland to ban sex purchases, strip clubs AFP March 18 2009
15. 1 2  Miettinen, Anssi: Seksin ostosta tulee Britanniassa rikos Suomen mallin mukaan.  *Helsingin Sanomat*, 20.11.2008, s. B3. Artikkelin verkkoversio.
16. 1 2 3  Tuomari kumosi bordellit ja parittajat kieltävän lain Kanadassa, Iltalehti 29.9.2010
17. ↑  Ontario Appeal Court strikes down ban on brothels, CBC News, Mar 26, 2012
18. ↑  Fler prostituerade efter att sexköp förbjöds i Norge. *Hufvudstadsbladet* 25.6.2012.
19. ↑  Laura Agustin: Big claims, little evidence: Sweden's law against buying sex  
 Agustin, Laura: Smoke gets in your eyes: Evaluation of Swedish anti-prostitution law offers ideology, not methodology  
 Dodillet, Susanne: The Swedish Sex Purchase Act: Claimed Success and Documented Effects. (PDF)  
Tuomaala, Vaula – Vuori, Sarita (toim.): Prostitution in the Nordic Countries. Report on the Meeting of the Nordic Network on Prostitution, Helsinki September 2011. (PDF)
20. ↑  Document *www.amnesty.org*. Viitattu 28.8.2016.
21. ↑  Seksityöntekijöiden ihmisoikeuksien parantamiseksi hyväksyttiin suuntaviivat - Amnesty *amnesty.fi*.  12.8.2015. Viitattu 28.8.2016.
22. ↑  Tutkija Anna Kontulan lausunto Eduskunnan lakivaliokunnalle 7.3.2006. Tampereen yliopisto, s. 6-7
23. ↑  Seksityöntekijät tyrmäävät ehdotuksen ostokiellosta, Helsingin Sanomat 9.9.2011.
24. 1 2  Purje, Henri: Seksikaupan säännöt.  *Yliopisto-lehti*, 26.3.2015.  Helsingin yliopisto.
25. ↑  Decriminalisation integral to the fight against HIV, Michael Kirby & Michael Wong, Australian Broadcasting Corporation, 13 JULY 2012
26. 1 2  YK:lta vaatimus: Seksityöstä oikea ammatti, Uusi Suomi 25.7.2012
27. ↑  Risks, Rights & Health, GLOBAL COMMISSION ON HIV AND THE LAW, UNDP, HIV/AIDS Group, July 2012, page 43 ("Recommendation")
28. ↑  AIDS used as reason to legalize prostitutes, Cheryl Wetzstein, The Washington Times, August 2, 2012
29. ↑  Thai sex workers: Anti-trafficking Rescues are Our Biggest Problem, Dr Laura Agustín, 15 March 2012
30. ↑  Simpanssit vaihtavat lihaa seksiin. *Helsingin Sanomat* 8.4.2009.
31. ↑  Pick up a penguin  26.2.1998. BBC News. Viitattu 21.2.2010. (englanniksi)

Kirjallisuutta
--------------

* Bassermann, Lujo: *Maailman vanhin ammatti: Kulttuurihistoria*. (Das älteste Gewerbe: Eine Kulturgeschichte, 1965.) Suomentanut Raimo Arhela. Jyväskylä: Gummerus, 1967.
* Laukkanen, Mari-Elina: *Suomalainen ja muu pohjoismainen prostituutiokirjallisuus*. Stakes, Aiheita 17/1999. Helsinki: Stakes, 1999. ISBN 951-33-0805-7.
* Malarek, Victor: *Natashat: Seksibisneksen uhrit*. (The natashas: Inside the new global sex trade, 2004.) Suomentanut Leena Nivala. Helsingissä: Otava, 2005. ISBN 951-1-19975-7.
* Mäki, Teemu: Oikeus huoruuteen. *Voima* 2/2006.
* Nieminen, Anna – Parhi-Riikola, Päivi: Prostituutio peilaa aikaansa. *Tiede* 4/2004.
* Thorbek, Susanne & Pattanaik, Bandana (toim.): *Rajat ylittävä prostituutio: Globaalien toimintamallien muuttuminen*. (Transnational prostitution: Changing patterns in a global context, 2002.) Suomennos: Sari-Anne Ahvonen. Kääntöpiiri. Helsinki: Like, 2003. ISBN 952-471-200-8.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Prostituutio**.
* Prostitution Research and Education. (englanniksi)
* "Maksullinen seksi on kuin vessassa käyntiä." MTVuutiset.fi 26.1.2011.
* Väittely 1990-luvun suomalaisesta katuprostituutiosta. Ylen Elävä arkisto.